Olih: IDG Trinandita
Ring ngemargiang kahuripan sekadi mangkin, ritatkala kemajuan jaman sampun nénten prasida nambakin sinah pikobet sané nyarengin utawi ngikutin sinah pacang akéh. Kemajuan jaman sinah mapikenoh ngawerdiang kahuripan tur nincapang kesejahteraan utawi kasukertan idup para wargané. Nika patut i raga suksemaang tur tincapang malarapang antuk utsaha tan sipi tur pangubakti ring Ida Hyang Parama Kawi malarapan malaksana sané becik tur mapidabdab ring kahuripan puniki.
Sekadi sampun kabaosang ring arep pikobet sané nyarengin ring kemajuan kahuripan sekadi mangkin sané dados unteng ring guratan lengkara sané kawedar niki wantah indik luu utawi mis plastik. Ring kahuripan sekadi mangkin luu plastik sinah sampun dados pemandangan sawai-wai. Nénten wénten sané nénten uning tekéning luu plastik punika. Luu plastik utawi sering kabaos sampah plastik wantah sampah produksi sané dados pikobet sané pelik utawi dados masalah ring kawéntenan palemahan i raga. Sampah plastik sekadi sampun nututin kahuripan i raga sareng sami. Conto sané i raga patut kayunin. Sami ngasilang sampah plastik. Matumbasan napi ja sané mangkin sinah ngawetuang luu plastik. Numbas ajengan kaicén tas sané mebahan plastik minakadi tas krések. Kénten taler yéning matumbasan sekancan alat-alat kecantikan sinah tas krésék sané anggén genah.
Yéning kayunin napiké sané tumbas tur ring dija ja matumbasan sinah jagi ngawetuang luu plastik. Sekancan plastik sané kacingak tur kaanggé mungkus utawi genah bablanjaan, ring warung, ring toko, ngantos ring swalayan sinah genah sané kaanggén genah bablanjaan nénten wénten tiyos sinah tas plastik utawi tas krésék
Tiosan ring indiké puniké sekancan adol-adolan sané tragia ring pasar, warung ngantos ka toko-toko sami mabungkus plastik. Ajeng-ajengan utawi barang barang sané kaadol taler mabungkus plastik. Yéning matumbasan krupuk, sanganan kering tiosan sinah sampun ngawetuang luu plastik saantukan plastik pinaka bungkusnyané. Dadosné ring sekancan margi, pasar, paumahan, lingkungan kantin, lingkungan toko kénten taler ring swalayan sinah sampah plastik nénten méweh ngereh utawi dados pemandangan sawai-wai. Napi malih yéning luu plastik nénten kauratiang utawi kadaddabang olih i raga sinah ngawetuang pikobet sané pelik.
I krama utawi warginé kari akéh sané ngawag ngutang luu plastik. Got sané sepatutné genah embahan toya yéning sabeh akéh anggéna tongos ngengkebang luu plastik. Sekancan luu sané wénten jeg kasampatang tur kagenahang ring got ring sekancan sisi margi. Warginé marasa élah tur aluh nénten nyak tuyuh sané penting luuné nénten pasléngkat dadosné got anggéna genah luu. Napi mawinan asapunika niki prasida kacingak yéning wénten sabeh akéh pisan goté meluah ulian tongosné majalan sampetan ulian wénten luu boya ja luu plastik kémanten ngantos luu tiyosan numplek irika. Napi malih luu plastik sané marupa botol sinah jagi ngawinan goté pacang sampet. Nika sampun sané ngawetuang banjir ritatkala sabeh rauh. Pikobeté puniki pikobet i raga sareng sami.
Napi sané kasurat boya ja samian warginé maparilaksana sekadi asapunika. Akéh sané urati minabdabin luu plastik lan luu tiosan sekadi don-donan muah lianan. Yéning dados, ngiring luu plastik sané marupa botol plastik, peralatan plastik sané ssmpun nénten dados anggé pupulang. Punika luu plastik sané marupa tas krésék utawi plastik dadosang asiki. Luu sané marupa don utawi sané mawit saking tetaneman sané jagi berek dados genahang ring tegalan sinah maguna dados rabuk utawi pupuk kompos. Punika taler luu siosan sisan ajeng-ajengan sinah dados anggé rabuk utawi tetadahan bawi. Luu plastik sané dados daur ulang nika dados kaadol sinah jagi ngamolihang jinah ngawinang i raga sumringah dados tumbasang tasik utawi uyah anggé ritatkala makarya sambel matah. Ring margi utawi ring arepan puri, jero, geria , umah soang-soang sampunan ngutang luu ring jelinjingan utawi got. Got sané wénten ring sisin margi mangda setata resik sinah becik kapanggih. Buina yéning sabehé rauh nénten wénten banjir utawi toya meluab ngebekin margi. Yéning sami peduli utawi urati ring kawéntenan luu plastik puniki sinah jagaté jagi asri pemandangan becik lestari. I raga sami seneng ring ati. Luu nénten malih dodos pikobet pelik. Luu plastik sebenehné maguna yéning sami mapikayun becik. Boya ja pikobet pelik.
Anggara, 17 Oktober 2017
Subscribe to: Post Comments ( Atom )
ban_Latn ban_Latn ban_Latn ban_Latn ban_Latn ban_Latn ban_Latn ban_Latn eng_Latn